РУЗМАН КЪОЯЛЪ ХЪВАРАБ.

Ассаламг1алайкум дир муъминзаби,

Салам Аллагьасул т1аде рещт1аял,

Т1олго умматалъе сайгъатлъун щварав

Свалат салам лъеяв Авараг ккурал.

Баркула нужода жакъасеб Рузман,

Аллагьас баркатлъун бихьизе тараб ,

Берал рагьулаго гьаб жакъасеб къо,

Рогьалил г1ужалда г1умрудулъ кьураб.

Бач1унеб лъач1ого, къварилъулаго,

Къокъун унел руго гьал нилъер къоял,

Ахир заманалъул къурбанлъун ккарал,

Къабулаб г1ибадат батайги нилъер.

Холел, унел руго нилъер вац-яцал,

Сонги дунялалъул рокъор рук1арал,

Аллагьас цо-цо ккун къадар хъваразул

Къадар ц1ик1к1ун буго, рик1к1налъ х1ал гьеч1о.

Аллагьас къо лъуг1ун, къаникь лъуразул,

Чурун рац1ц1алъайги т1олго мунагьал,

Фирдавус алжан кьун, рохизе гьарун,

Ратайги баркатгун нилъехъ ралагьун.

Нилъги ина гьедин цо къо бач1ингун,

Жакъа ч1аго ругел, метер льаларел,

Лъималги, хъизанги, рокьулелги тун,

Ракьул гох1да аск1об зани нахъа тун.

Бихьизе бугелъул х1исабги гьабун,

Гьабе жакъа тавбу мунагьаздаса,

Аралда рак1 бух1ун , ахираталъе

Хабал г1азабалъе бигьа батизе.

Цере квералги ккун чвахун маг1угун

Дуг1адул аманат дирги нужеде,

Дуг1а къабулазул къавмлъун ратаги,

Къабулаб диналъе къуватги кьеги.